 स्व० जगदीश साठे, स्व० बन्सीलाल गुप्ता, कर्नल शिवनाथ, श्री हंसराजा पन्दोत्रा साढ़े जूनियर हे पर बड़े लायक विद्‌यार्थी हे।  ए खेडें इच नेईं पर साहित्यिक गति-विधियें इच मन्ने-परमन्ने दे मिथे जन्दे हे।  डा० सिद्वेशवर वर्मा जी Prayer Period लैन्दे हे।  Prayer Period इच ‘जय जगदीश हरे’, नेईं हे बोलदे।  विचार-विर्मश ते गोश्ठी टाइप वार्तालाप हुन्दा हा।  साहित्यिक रुचि ते विद्वता पासै रुझान रक्खने आले Senior विद्‌यार्थी ते डाक्टर सिध्देशवर वर्मा जी दे व्यक्त्वि दे भगत केई प्रोफैसर बी इस Prayer Period इच आई जन्दे हे।  विद्वता ते ज्ञान दियां बैह्‌सां हुंदियां हियां ते रातीं साढे अट्ठ बजे दे बाद जिसलै डा० सिद्वेशवर वर्मा पुल तवी पर सैर करन जन्दे हे तां उत्थें बी केई विदयार्थी आई जन्दे हे।  शैह्‌रा दे केई प्रतिश्ठिन व्यक्ति बी केई समस्यएं दे हल गितै पुलै पर औन्दे हे।  डा० साह्‌ब नै पुलै दा नां अमर सेतु रक्खें दा हा।  साढ़े म्हल्ले दा नासिर अली, अनवर बडैह्‌रा, कच्ची छावनी दा बन्सी लाल गुप्ता, रिहाड़ी दा हंसराज पन्दोत्रै ते कदें-कदें शिवनाथ होर बी पुजदे हे।  ए अमर सेतु कल्ब हा।  Open air club हा।  कोई मिम्बर- शिप नेई।  फीस नेईं, लिखित नियम-विधान नेईं।  आओ ते ज्ञान गंगा इच चलोभी लाओ ते ज्ञान वृध्दि करो।  बन्सी लाल गुप्ता जं कालेज इच दाखल होए तां बिल्कुल लिस्से-फंघ ते माडू हे।  असें जोर पाना जे जरा ब्लेजर पाइयै कालज आवा कर, कुतै तेज बाऊ कन्ने उड्डी नेई जायां।  विशे इन्दे बी हिस्टरी संस्कृत हे।  कालेज इच साहित्यक गोश्ठी बनाई।  शैह्‌रा इच हिन्दी साहित्य मंडल बनाया।  किट्ठे होना दवान मंदिर दे थढ़े उप्पर।  कविता, क्हानी लेख बी पढ़ने ते कोई हिन्दी सिक्खन आवै तां हिन्दी बी सखानी।  हिन्दी बारै कोई राजनैतिक दबाς पाना होऐ तां पंडित रमाकान्त भारद्वाज हुन्दे औषधालय लखदाता बजार इच किट्ठे हुन्दे हे। 